
Statul falimentează CFR Călători. Subvenţia, plătită integral doar 
firmelor private 


În anul 2024, subvenția (compensaţia) primită de la Guvern pentru compania 
CFR Călători a fost de 70% din cea de la nivelul anului 2014, atrag atenţia 
sindicaliștii din acest sector. Și asta în timp ce operatorii privaţi primesc banii 
integral de la statul român, plus trasee profitabile și plecări înaintea trenurilor 
de stat. Concurența neloială, întreţinută și încurajată de statul român, riscă să 
împingă spre faliment CFR Călători, la fel ca și în cazul CFR Marfă. 


sursa foto FacebookCFR Călători 


Guvernul pregătește transferul călătorilor spre transportul pe calea ferată, prin liniile 
metropolitane, fără să facă, însă, niciun fel de investiţii. În primul rând, este nevoie de 
mai multe trenuri, care să opereze pe anumite rute scurte. 


CFR Călători are 1.150 de locomotive, din care doar 450 în circulație. Pentru restul, care 
sunt trase pe dreapta, este nevoie de revizii sau de schimbare a unor piese, însă nu 
există bani în buget pentru așa ceva. La fel se întâmplă și la vagoane, unde doar 
jumătate sunt scoase pe traseu, din cauza lipsei finanţării pentru revizii și reparații. 


"Statul, în calitate de unic acționar la CFR Călători, trebuie să dea compensaţia integral, 
pentru ca să putem face revizii și reparaţii. Nu se poate ca în 2024 să dai la CFR Călători 
70% din compensaţia pe care i-ai dat-o în 2023, în condiţiile în care compensația din 
2023 era echivalentă cu compensaţia din 2014. În schimb, operatorii privaţi de pe calea 
ferată primesc integral compensaţia. Ceea ce înseamnă o concurenţă neloială, pe care 
statul o încurajează”, ne-a declarat președintele Federaţiei Sindicatelor Transportatorilor 
Feroviari din România, Rodrigo Maxim. În plus, spun sindicaliștii, toate liniile profitabile 
sunt date privaţilor, iar trenurile private pleacă înaintea trenurilor de la CFR Călători, ca să 
facă nerentabilă compania de stat. 


Un singur tarif 


Pentru că au subvenții mai mari și linii profitabile, privaţii de pe calea ferată și-au permis 
întotdeauna să perceapă prețuri mai mici la bilete decât CFR Călători. 


Ministerul Transporturilor a decis însă să unifice toate tarifele, astfel că privaţii nu vor mai 
avea voie să vândă sub preţurile stabilite, susțin sindicalişti. În acest sens, ministerul a 
emis un proiect de ordin în care se stabilesc tarife pentru o călătorie, metropolitan, de 
abonament, de abonament metropolitan, tarif unic, tarif tichet rezervare loc, tarif 
supliment pentru vagoane de dormit, tarif supliment pentru vagoane cușetă, tarif 
supliment transport biciclete și de transport schiuri. 


La trenurile interregio, tariful la clasa a II-a pentru distanţe între 31 și 40 km va fi de 14 
lei, ître 51-60 km, de 18,50 lei, între 91 și 100 km, de 33,50 lei, între 251 și 300 km, de 
81,50 lei, iar între 901 și 1.000 km, de 174 lei. Pentru trenurile regio, un bilet la clasa a 
II-a va costa 7 lei, pentru distanţe între 31 și 40 km, 12 lei, între 51 și 60 km, 17,50 lei, 
între 91 și 100 km, 33,50 lei, între 181 și 200 km, și 52 lei, pe distanţe între 301 și 350 
km. Abonamentele se vor putea emite pe 5 zile, 10 zile, 15 zile și lunar. De exemplu, un 
abonament pe distanța între 51 și 60 km, la clasa a II-a, va costa 407 lei. 


Zone metropolitane, pe hârtie 


Ministerul Transporturilor a stabilit și tarifele pentru zonele metropolitane, care au fost 
stabilite pentru fiecare municipiu. Sindicaliştii din CFR spun că, deocamdată, se va merge, 
probabil, pe staţiile care există și acum, iar o eventuală extindere a acestora va depinde 
de finanţările primite de la autorităţile locale. Pentru zona metropolitană București, staţiile 
CFR vor fi Băneasa, Basarab, București Nord, București Obor, București Sud, Triaj, 
București Vest, Bucureștii-Noi, Carpaţi, Pajura, Pantelimon, Buftea, Săbăreni, Chitila, 
Otopeni Nord, Patinoar, Aeroport Henri Coandă, Balotești, Brănești, Islaz, Chiajna, Dârza, 
Moara Vlăsiei, Parc Mogoșoaia, Domneștii de Sus, Periș și Scroviștea. 


